เมย์แบงก์หวังแชมป์อาเซียน
‘กิมเอ็ง’เปิดบริการมิ.ย.นี้ เปิดบัญชีเดียวเทรด5ปท.
24 เม.ย. 2555

‘กิมเอ็ง’เปิดบริการมิ.ย.นี้ เปิดบัญชีเดียวเทรด5ปท. 
เมย์แบงก์ ตั้งเป้าครองแชมป์ธุรกิจหลักทรัพย์อาเซียน กิมเอ็งเตรียมเปิดบัญชีเดียวเทรด 5 ประเทศ มิ.ย.นี้ 
นายเต็งกู ดาโต๊ะ ซาฟรูล์ เต็งกู อับดุล อาซิส ประธานเจ้าหน้าที่บริหาร เมย์แบงก์ ไอบี เปิดเผยว่า ได้ตั้งเป้าหมายจะขึ้นเป็นอันดับหนึ่งธุรกิจหลักทรัพย์ในภูมิภาคอาเซียนภายในปี 2558 และ 1 ใน 5 อันดับแรกในธุรกิจวาณิชธนกิจ
สำหรับธุรกิจหลักทรัพย์ ยอมรับว่า ในหลายประเทศขึ้นเป็นอันดับหนึ่งแล้ว อาทิ ไทย ฟิลิปปินส์ แต่ประเทศอื่นยังอยู่ในอันดับสอง เช่น อินโดนีเซียและเวียดนาม เป็น 1 ใน10 รายแรก เพราะเพิ่งเริ่มต้นธุรกิจ
นางบุญพร บริบูรณ์ส่งศิลป์ ประธานเจ้าหน้าที่บริหารบริษัทหลักทรัพย์ (บล.) เมย์แบงก์ กิมเอ็ง (ประเทศไทย) กล่าวว่า ปี 2558 ที่จะมีการเปิดเสรีประชาคมเศรษฐกิจอาเซียน (เออีซี) ทำให้มีการเชื่อมโยงการลงทุนมากขึ้นและมีสินค้า บริการ มาให้เลือกหลากหลาย ทำให้นักลงทุนมีโอกาสลงทุนต่างประเทศมากขึ้น บล.เมย์แบงก์ กิมเอ็ง เตรียมบริการ Single Sign On ให้ผู้ลงทุนสามารถเปิดบัญชีซื้อขายหลักทรัพย์บัญชีเดียวลงทุนได้ครอบคลุม 5 ประเทศ คือ สิงคโปร์ มาเลเซีย ฮ่องกง ไทย และสหรัฐ คาดว่าจะเริ่มเปิดให้บริการเดือน มิ.ย.นี้
กลุ่มเมย์แบงก์จะเป็นผู้ลงทุนพัฒนาระบบต่างๆ เชื่อมโยงคำสั่งซื้อขาย เพราะผู้ลงทุนสามารถส่งคำสั่งได้เองผ่านระบบอินเทอร์เน็ต หรือสามารถส่งผ่านเจ้าหน้าที่การตลาดได้
ในเบื้องต้น กลุ่มลูกค้าในไทยที่คาดว่าจะเข้ามาใช้บริการน่าจะเป็นผู้ลงทุนรายใหญ่และบริษัทข้ามชาติที่มีธุรกรรมในต่างประเทศและตลาดหุ้นที่น่าสนใจลงทุนคือ สหรัฐ ฮ่องกง เนื่องจากฮ่องกงมีความน่าสนใจและมีหุ้นของประเทศจีนเข้ามาให้ซื้อขาย
นายมนตรี ศรไพศาล ประธานเจ้าหน้าที่บริหาร บล.เมย์แบงก์ กิมเอ็ง (ประเทศไทย) กล่าวเสริมว่า ปีนี้ตั้งเป้าส่วนแบ่งการตลาด 12-13% ซึ่งเติบโตจากปีก่อนที่ 11.86% เนื่องจากบริษัทไม่ต้องการเพิ่มแรงกดดันการแข่งขันราคาต่ออุตสาหกรรม แต่ตั้งใจว่าในด้านกำไรจะสามารถทำได้สูงกว่าปีที่ผ่านมา ที่มีกำไรสุทธิ 654 ล้านบาท และคาดว่ารายได้จะขยายตัว 10% จากปีก่อนที่มีรายได้ 3,200 ล้านบาท
สำหรับการขยายตัวของบริษัทจะมาจากธุรกิจ 5 ส่วน คือ ธุรกิจค้าหลักทรัพย์รายย่อย ธุรกิจนายหน้าค้าหลักทรัพย์สถาบัน อนุพันธ์ วาณิชธนกิจ และการบริหารสินทรัพย์ให้ลูกค้า
บล.เมย์แบงก์ กิมเอ็ง ได้เพิ่มเป้าหมายดัชนีหุ้นปีนี้เป็น 1,300 จุด สัดส่วนราคาต่อกำไร 12 เดือน ล่วงหน้า 12.5 เท่า จากเดิม 1,200 จุด เนื่องมาจากความเสี่ยงจากเศรษฐกิจโลกลดลงภายหลังวิกฤตหนี้ยุโรป